વર્ષોથી ઘરમાં ગુજરાતી કેલેન્ડર રાખવાની આદત. અંગ્રેજી કેલેન્ડર પ્રત્યે કોઈ અણગમો એવું નહીં પણ ગુજરાતી કેલેન્ડર તારીખ અને વાર, તિથિ અને મહિના સિવાય પણ અઢળક માહિતીથી ભર્યું ભર્યું હોય. એ લોકો તો જગ્યાના અભાવે કે પછી કાગળ બચાવવાના ઈરાદે હોય – ગમે તે, તારીખની ચારે બાજુ પણ ઝીણા અક્ષરોમાં બધી વિગતો આપે. પાછું એમાં ધર્મનું પણ કોઈ બંધન નહીં. દરેક ધર્મના તહેવાર, તિથિ, ચોઘડિયાં, કોઈ મહાન વ્યક્તિની જન્મતિથિ, મૃત્યુતિથિથી માંડીને રથયાત્રા અને વરઘોડાની પણ એમાં જાણકારી હોય. એટલે જ સમય પસાર કરવા કે મનોરંજન મેળવવા કે પછી ક્યારેક ખરેખર કંઈક જાણવા માટે પણ ગુજરાતી કેલેન્ડર મારું પ્રિય કેલેન્ડર છે. સવારના પહોરમાં વગર કોઈ કારણે તારીખ જોવાની પણ મારી રોજની ટેવ. ન તો બાળકોનો સમય સાચવવાનો કે ન તો વરને સમયસર ઘરની બહાર કાઢવાનો, ન તો અમુક તારીખે આમ દોડવાનું છે અને અમુક તારીખે તેમ જવું જ પડશેની હાયવોય છે. (ફક્ત કામવાળીનો સમય સાચવવાનો છે અને પગારની તારીખ.) શાંતિ છે, નિરાંત છે અને તોય કેલેન્ડરમાં તારીખ જોવાની વર્ષો જૂની આદત છે.